Document ID: 32010D0711

KOMISSION PÄÄTÖS,
annettu 23 päivänä marraskuuta 2010,
unionin lisärahoitusosuudesta jäsenvaltioiden kalastusalalla toteuttamien tiettyjen valvonta-, tarkastus- ja seurantahankkeiden menoihin vuodeksi 2010
(tiedoksiannettu numerolla K(2010) 7996)
(Ainoastaan englannin-, espanjan-, hollannin-, italian-, kreikan-, latvian-, maltan-, portugalin-, puolan-, ranskan-, romanian-, ruotsin-, saksan-, tanskan- ja vironkieliset tekstit ovat todistusvoimaisia)
(2010/711/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 21 artiklan,
sekä katsoo seuraavaa:
(1)
Jäsenvaltioiden vuotta 2010 koskevien kalastuksenvalvontaohjelmien yhteydessä esittämien unionin osarahoitusta koskevien hakemusten perusteella komissio antoi päätöksen 2010/352/EU (2), jossa osa kalastuksenvalvontaan vuodeksi 2010 varatuista talousarviomäärärahoista on jätetty käyttämättä.
(2)
Tämä vuoden 2010 talousarviomäärärahojen käyttämätön osuus olisi nyt jaettava uudella päätöksellä.
(3)
Jäsenvaltioita on asetuksen (EY) N:o 861/2006 21 artiklan 2 kohdan mukaisesti pyydetty toimittamaan lisärahoitusta koskevat ohjelmansa komission määrittelemillä ensisijaisilla aihealueilla, joita ovat tietojen automatisointi ja hallinto, uusi teknologia sekä laitonta, ilmoittamatonta ja sääntelemätöntä kalastusta (LIS) koskevat seminaarit.
(4)
Edellä esitetyn perusteella sellaisiin toimiin, kuten pilottihankkeet, koulutus- ja vaihto-ohjelmat tai valvonta- ja ilma-alusten rakentaminen, liittyviä unionin rahoitusta koskevia hakemuksia ei voitu hyväksyä, koska ne eivät kuulu edellä määriteltyihin ensisijaisiin aihealueisiin.
(5)
Talousarvioon liittyvien rajoitusten vuoksi kaikkia ohjelmien mukaisesti tukikelpoisia menoja ei voitu hyväksyä komission ilmoittamien ensisijaisten alojen puitteissa. Komissio valitsi osarahoitettavat hankkeet sen perusteella, että ne vastasivat komission määrittelemiä ensisijaisia aloja. Sähköisten kirjaamis- ja raportointilaitteiden osalta annettiin etusija laitteille, joilla hoidetaan sekä ERS- että VMS-tehtäviä.
(6)
Unionin rahoitusta voidaan myöntää hakemuksille, jotka koskevat asetuksen (EY) N:o 861/2006 8 artiklan a alakohdassa lueteltuja toimia.
(7)
Unionin rahoitusta koskevien hakemusten on noudatettava komission asetuksessa (EY) N:o 391/2007 (3) vahvistettuja sääntöjä.
(8)
On aiheellista vahvistaa unionin rahoitusosuuden enimmäismäärät ja prosentuaaliset osuudet asetuksen (EY) N:o 861/2006 15 artiklassa säädetyissä rajoissa sekä säätää tällaisen rahoituksen myöntämistä koskevista edellytyksistä.
(9)
Jotta kannustettaisiin investoimaan komission määrittelemiin ensisijaisiin toimiin ja ottaen huomioon finanssikriisin kielteinen vaikutus jäsenvaltioiden talousarvioihin, edellä mainittuihin ensisijaisiin aihealueisiin liittyviin menoihin olisi myönnettävä huomattava osarahoitusosuus asetuksen (EY) N:o 861/2006 15 artiklassa vahvistetuissa rajoissa.
(10)
Automaattisten paikannuslaitteiden olisi rahoitusosuuden saamiseksi täytettävä alusten satelliittiseurantajärjestelmää koskevista yksityiskohtaisista säännöistä 18 päivänä joulukuuta 2003 annetussa komission asetuksessa (EY) N:o 2244/2003 (4) vahvistetut vaatimukset.
(11)
Kalastusaluksilla olevien sähköisten kirjaamis- ja raportointilaitteiden olisi rahoitusosuuden saamiseksi täytettävä kalastustoimia koskevien tietojen sähköisestä kirjaamisesta ja toimittamisesta sekä kaukohavaintokeinoista annetun neuvoston asetuksen (EY) N:o 1966/2006 soveltamista koskevista yksityiskohtaisista säännöistä ja asetuksen (EY) N:o 1566/2007 kumoamisesta 3 päivänä marraskuuta 2008 annetussa komission asetuksessa (EY) N:o 1077/2008 (5) vahvistetut vaatimukset.
(12)
Tässä päätöksessä säädetyt toimenpiteet ovat kalastus- ja vesiviljelyalan komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Kohde
Tässä päätöksessä säädetään vuotta 2010 koskevasta unionin rahoitusosuudesta asetuksen (EY) N:o 861/2006 8 artiklan a alakohdassa tarkoitettuihin menoihin, joita jäsenvaltioille aiheutuu yhteisessä kalastuspolitiikassa (YKP) sovellettavia seuranta- ja valvontajärjestelmiä koskevien tiettyjen hankkeiden täytäntöönpanosta vuonna 2010. Siinä vahvistetaan unionin rahoitusosuuden määrä kullekin jäsenvaltiolle, unionin rahoitusosuuden prosentuaalinen osuus ja rahoitusosuuden myöntämisen edellytykset.
2 artikla
Maksattamatta olevien sitoumusten suorittaminen loppuun
Asianomaisten jäsenvaltioiden on suoritettava kaikki maksut, joista haetaan korvausta, viimeistään 30 päivänä kesäkuuta 2014. Jäsenvaltioiden tämän määräajan jälkeen suorittamista maksuista ei voida maksaa korvausta. Tähän päätökseen liittyvät käyttämättömät talousarviomäärärahat vapautetaan viimeistään 31 päivänä joulukuuta 2015.
3 artikla
Uusi teknologia ja tietoverkot
Liitteessä I tarkoitettujen hankkeiden osalta kalastustoimien valvontaan, tarkastuksiin ja seurantaan liittyvän tehokkaan ja turvallisen tietojen keruun ja hallinnoinnin mahdollistavien uuden teknologian ja tietoverkkojen käyttöönotosta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
4 artikla
Automaattiset paikannuslaitteet
1. Liitteessä II tarkoitettujen hankkeiden osalta automaattisten paikannuslaitteiden, joiden avulla kalastuksenseurantakeskus voi seurata aluksia satelliittiseurantajärjestelmää (VMS) käyttäen, hankinnasta ja kalastusaluksiin asentamisesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
2. Edellä olevassa 1 kohdassa tarkoitettu rahoitusosuus on enintään 2 500 euroa alusta kohden.
3. Edellä olevassa 1 kohdassa tarkoitetun rahoitusosuuden saamiseksi automaattisten paikannuslaitteiden on täytettävä asetuksessa (EY) N:o 2244/2003 vahvistetut vaatimukset.
5 artikla
Sähköiset kirjaamis- ja raportointijärjestelmät
Liitteessä III tarkoitettujen hankkeiden osalta kalastustoimien valvontaan, tarkastuksiin ja seurantaan liittyvän tehokkaan ja turvallisen tietojenvaihdon mahdollistavien, sähköisissä kirjaamis- ja raportointijärjestelmissä (ERS) tarvittavien osien kehittämisestä, hankinnasta, asentamisesta ja teknisestä tuesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
6 artikla
Sähköiset kirjaamis- ja raportointilaitteet
1. Liitteessä IV tarkoitettujen hankkeiden osalta sähköisten kirjaamis- ja raportointilaitteiden, joiden avulla alukset voivat sähköisesti kirjata ja lähettää kalastustoimintaa koskevat tiedot kalastuksenseurantakeskukseen, hankinnasta ja kalastusalukseen asentamisesta aiheutuviin menoihin voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
2. Edellä olevassa 1 kohdassa tarkoitettu rahoitusosuus on enintään 3 000 euroa alusta kohden, sanotun kuitenkaan rajoittamatta 4 kohdan soveltamista.
3. Sähköisten kirjaamis- ja raportointilaitteiden on rahoitusosuuden saamiseksi täytettävä asetuksessa (EY) N:o 1077/2008 vahvistetut vaatimukset.
4. Jos laitteilla hoidetaan sekä ERS- että VMS-tehtäviä ja ne täyttävät asetuksissa (EY) N:o 2244/2003 ja (EY) N:o 1077/2008 vahvistetut vaatimukset, tämän artiklan 1 kohdassa tarkoitettu rahoitusosuus on enintään 4 500 euroa.
7 artikla
Tietoisuutta YKP:n säännöistä lisäävät aloitteet
Liitteessä V tarkoitettujen hankkeiden osalta sellaisista aloitteista aiheutuviin menoihin, joihin sisältyy seminaarien järjestämistä ja tiedotusvälineiden käyttöä tavoitteena parantaa kalastajien ja muiden toimijoiden, kuten tarkastajien, yleisten syyttäjien ja tuomareiden, sekä suuren yleisön tietoisuutta laittoman, ilmoittamattoman ja sääntelemättömän (LIS) kalastuksen torjunnan ja uuden valvonta-asetuksen täytäntöönpanon tärkeydestä, voidaan mainitussa liitteessä vahvistetuissa rajoissa myöntää rahoitusosuus, jonka suuruus on 90 prosenttia tukikelpoisista menoista.
8 artikla
Unionin enimmäisrahoitusosuus jäsenvaltiota kohden yhteensä
Ennakoidut kokonaismenot, tämän päätöksen mukaisesti valittujen hankkeiden kokonaismenot ja tämän päätöksen nojalla myönnettävä unionin enimmäisrahoitusosuus jäsenvaltiota kohden ovat seuraavat:
(euroa)
Jäsenvaltio
Kansallisessa kalastuksen lisävalvontaohjelmassa vuodeksi 2010 ennakoidut menot
Tämän päätöksen mukaisesti valittujen hankkeiden menot
Unionin enimmäisrahoitusosuus
Belgia
235 000
222 500
195 000
Tanska
2 284 608
907 124
816 412
Saksa
1 367 695
1 151 035
1 035 932
Viro
161 803
89 835
80 852
Irlanti
2 145 000
580 000
330 000
Kreikka
9 150 000
1 800 000
1 620 000
Espanja
400 000
0
0
Ranska
7 429 203
2 424 000
2 181 600
Italia
10 890 000
4 040 000
3 636 000
Kypros
100 000
70 000
63 000
Latvia
11 459
0
0
Malta
358 029
8 460
7 614
Alankomaat
2 085 000
157 500
141 750
Puola
1 091 633
922 493
830 243
Portugali
3 105 763
2 408 000
1 354 500
Romania
30 500
0
0
Ruotsi
1 674 595
103 541
93 187
Yhdistynyt kuningaskunta
1 610 375
1 178 824
1 060 940
Yhteensä
44 130 664
16 063 311
13 447 030
9 artikla
Osoitus
Tämä päätös on osoitettu Belgian kuningaskunnalle, Tanskan kuningaskunnalle, Saksan liittotasavallalle, Viron tasavallalle, Irlannille, Helleenien tasavallalle, Espanjan kuningaskunnalle, Ranskan tasavallalle, Italian tasavallalle, Kyproksen tasavallalle, Latvian tasavallalle, Maltan tasavallalle, Alankomaiden kuningaskunnalle, Puolan tasavallalle, Portugalin tasavallalle, Romanialle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 23 päivänä marraskuuta 2010.

Labels: 12
11
15
6